АҞӘА, жәабран 19 - Sputnik. Гәдоуҭа амца зкыз асасааирҭа арцәараан иалыргеит 2018 шықәсази 2020 шықәсази ииз ахәыҷқәа рыԥсыбаҩқәа ҳәа аанацҳауеит Аԥсны АҶА.
Адырраҭараҿы иазгәаҭоуп Гәдоуҭа ақалақь Очамчыратәи амҩаҿы игылоу асасааирҭа амца шакыз азы АҶАхь адырра шыҟалаз 17 сааҭ 10 минуҭ рзы.
Амцарцәаҩцәа анааиз аамҭазы ахыбра аихагылақәа реиҳарак амца ркхьан ҳәа аҳәоит аусбарҭа иҟанаҵаз аинформациаҿы.
Амцарцәара иалахәын Гәдоуҭа ақалақь амцарцәаратә ҟәша агәыԥқәа хԥа.
Зыӡбахә ҳәоу асасааирҭаҿы инхон ахәыҷқәа змаз аҭаацәарақәа.
Уаанӡа амца ҩыџьа ахәыҷқәа шалаблыз атәы Sputnik иазеиҭеиҳәеит агәылара инхо аӡәы.